Johannes Rasch

**Johannes Rasch,** også skrevet **Rask** (1678–1744) var en dansk prest og forfatter.

Fra 1709 til 1712 var han garnisonsprest ved det danske fortet Christiansborg i Guinea. Han skrev en reiseskildring om turen til og fra Afrika og oppholdet der som het *En kort og sandferdig Rejse-Beskrivelse til og fra Guinea.* Boken ble utgitt posthumt første gang i 1754. Han var med det den første som skildret den dansk-norske slavehandelen. Den ble nyutgitt i 1969. Fra 1714 til sin død i 1744 var han residerende kapellan i Rørstad i Nordland.

## Familie og bakgrunn
Johannes Rask ble født på Halsted prestegård på øya Lolland i Danmark den 20. februar 1678 til foreldrene Johan Rasch og Sara Færø. Faren var sogneprest i *Halsted* og *Avnede*. Den unge Johannes ble sendt til den offentlige skolen i Nykøbing. Da Johannes var 19 år ble han med godt vitnesbyrd sendt av Nykøbing skole til den høye skole i København, hvor han tok teologisk eksamen, 30 år gammel.

## Garnisonsprest ved Christiansborg

### Ferden mot Christiansborg
Den 6. oktober 1708 ble han kallet til å være garnisonsprest på festningen Christiansborg av direktørene i det Vestindiske og Guinesiske Kompani i København. 19. oktober ble kallet stadfestet med Kong Fredrik IVs signatur og segl. Han ble deretter ordinert med bønn og håndspåleggelse i Vor Frue Kirke i København av D. Henrik Bornemann, som var biskop i Sjællands Stift.

9. november giftet Johannes seg med Christine Blostrup og 5. desember forlot han København med slaveskipet *Fredericus Qvartus*, som da for siste gang seilte på trekantruten. 14. desember passerte skipet Lindesnes, og det nådde Shetland 18. desember. Samme dag krevde turen sitt første av mange dødsfall: "Same Dag klaaken 10. Formiddag døde een af vore Sluproere, hvilken ved 12. slæt, under vajende flag paa halv stang og 1. kanonskud blev falt over borde". Samme dag mellom kl. 8 og 9 om kvelden døde også overbarbereren, Peter Vollenberg. Han ble kastet over bord den 19. desember like etter morgenbønnen.

På kvelden første juledag falt 1. båtsmann Søren Hansen over bord og druknet i uværet. Det samme uværet fortsatte helt til 12. januar 1709 da enda en mann døde. 16. Januar fikk de øye på et fremmed skip et par grader over Kanariøyene. Skipet gikk nordøstover, men da de fikk øye på *Fredericus Qvartus*, svingte de vestover mot dem. Da skjøt det danske skipet en skarp kule fra en kanon: "Under vimpel og kongelig dansk flag en 6. pundinger affyret, at han kunde vide, at vi vare fri folk. Den 30. samme måned døde konstabelen ombord. Han ble kastet overbord samme dag. Senere på dagen nådde skipet Barbarerkysten i det nordlige Afrika, og 1. februar klokken 10 rundet  de Kapp Verde. Herfra reiste de videre sørover og gjorde mye handel langs kysten.

På kvelden 27. februar observerte de et skip med hollandsk flagg som seilte mot dem. Skipet skjøt et kanonskudd og byttet deretter til fransk flagg. Dette viste seg å være det minste av de franske skipene som *Fredericus Qvartus* hadde møtt ved Kapp Verde. Det fulgte et forferdelig uvær med lyn og torden og de ankret opp utenfor *Rio Sestre* i nåværende Liberia dagen etterpå. 5. mars døde en av matrosene ombord. Han ble kastet overbord den påfølgende dagen. 13. mars møtte *Fredericus Qvartus* til mannskapets store glede deres søsterskip *Christianus Qvintus.* De skulle også til Guinea og hadde reist fra København over 5 uker før dem. På dette skipet skal angivelig Peter Wessel ha vært med som Jungmann under samme ferd, men da under navnet Peter Johansen.

De neste ukene besøkte de mange festninger langs Gullkysten og kjøpte til seg slaver og gull. 18. april gikk de i land i *Del Mina* og besøkte det hollandske slavefortet der. Her fikk Johannes Rasch smake ananas for første gang og kalte det "Den allermest velsmagende frugt, som jeg nogen tid haver prøvet".  Særlig likte han å la ananasskiver ligge i Claret (søt bordeauxvin) i en time og så spise det: "Frugten haver i sig selv en lugt som de beste have-jordbær, og ligesom smelter den i overflødig saft i munden". 19. april reiste de fra Del Mina og ankret samme dag opp i *Capo Corso* som var hovedfestningen til engelskmennene. Her spiste Johannes Rasch middag med generaldirektøren *Lord Thomas Dalby* i hans hage som ble sagt å være en mil i omkrets. Generalen var 69 år og ble båret til og fra hagen i en stol av 2 slaver. Under middagen spilte 2 slaver trompet, 2 slo på pauker og 8 blåste i horn laget av elefanttenner. Bare for sin person hadde han 16 svarte tjenere, samt kammertjenere, kokk og en til å dekke bordet. Johannes Rasch kalte det i boken "Et meget præktigt tafel".

### Ny prest ved Christiansborg

25. april 1709 ankom *Fredericus Qvartus,* etter 5 måneders reise, Christiansborg. Her fikk Johannes Rasch en innføring i hvordan embetet var av sin forgjenger, Anders Vinter, som tok avskjed 5. mai. På Kristi himmelfartsdag, 9. mai, Holdt Johannes sin første gudstjeneste ved fortet. Den 17. samme måned skrev han et brev hjem til sin familie i Danmark som han ga til Hans Maas, som var kaptein på skipet *Christianus Qvintus*. 25. mai dro skipet fra Christiansborg. Med på skipet var Anders Vinter, som skulle hjem til Danmark etter å ha vært garnisonsprest ved fortet i 4 år. Så langt kom han dessverre ikke. 14. juni Hadde Anders Vinter, kaptein Hans Maas, samt kjøpmann Peder Todberg gått i land når skipet lå for anker ved *Popo*. Når de igjen skulle dra ombord kom det store bølger som veltet over kanoen de rodde i. Den ble straks overfylt. Kjøpmann Todberg ble slått ut av kanoen og i sjøen med en gang og forsvant. Anders Vinter kom seg opp på vraket av kanoen, men ble truffet av enda en bølge som kastet han ut i havet og ned i dypet. Kaptein Maas var den eneste som ble berget opp av havet, men han døde etter en time.

### Maktkamp mot guvernøren
I 1711 oppstod det en konflikt mellom de stasjonerte ved Christiansborg og deres guvernør: Erik Olsen Lygaard. Guvernøren ville skaffe Christiansborg en større forsyning av slaver. Dette planla han å skaffe ved å danne en allianse med *Akwamu*, en afrikansk makt som var i krig med *Osu*. Mange av de som tjenestegjorde ved fortet hadde interesser hos *Osu*, som hadde vært offer for plyndringer fra *Akwamu*. Dette førte til at Johannes Rasch skal ha satt sammen en opposisjon som gjennomførte et kuppforsøk mot guvernøren. Dette førte så til at Johannes Rasch ble fratatt stillingen som garnisonsprest ved Christiansborg av guvernør Lygaard. Kort tid etter dette ble Lygaard syk og han ble erstattet av Franz Boye i august samme år. Den nye guvernøren ga Rask tilbake sin stilling som garnisonsprest. Erik Olsen Lygaard døde 13. november 1711.

### Sykdom og hjemreise
Når Johannes Rask var i sitt tredje år på Christiansborg ble han stadig sykere som gjorde at han så seg nødt til å søke avskjed fra stillingen. Han seilte med et engelsk skip over til Vestindia (dagens Karibia). Derfra videre til England og så til København der han gikk i land 26. mai 1713.

## Sogneprest i Rørstad
22. oktober 1714 ble Johannes Rasch kallet til å være sogneprest i Rørstad. Dit kom han fram 19. juni 1715. 4. juli 1722 døde hans kone, Christine. De hadde flere barn. Han giftet seg siden med Anna Schjelderup.

### Besøk av Carl von Linné
Sommeren 1732 var Carl von Linné på besøk i Norge og 14. juli var han i Rørstad. Han ønsket å besøke en malstrøm i området, men grunnet sterk vind var ingen villige til å ta ham med ut på havet. Han besøkte derfor i stedet prestegården til Johannes Rasch. Her fikk han høre om reisene til Johannes: "Joh. Rasch hvilken varit uti Vestindien och Afrika har ock beskrifvit sin resa artigt med åtskilliga fiskar och växter". og han bemerket seg også i egne notater hvor vakker hans datter, Sara, var. Men hun ville ikke ha noe å gjøre med en svenske: "Här var en vacker dotter, som het Sara Rasch, om 18 år, extraordinert skön, måste äntel. Skrifvasstill, ty hon har sagt sig aldrig tro, att någon redelig svensk skall komma til henne".

### Ulovlig brennevinssalg på prestegården
På 1730-tallet ble Johannes Rasch anklaget for å ha drevet ulovlig brennevinssalg fra prestegården på søndager og andre helligdager. Det ble sagt å være så omfattende at folk hadde dratt fra prestegården i en døddrukken tilstand og senere druknet på sjøen. Klokkeren ble avhørt i saken, men han forsøkte å dempe på anklagene mot presten, men både klokkeren og andre vitner innrømmet at de hadde sett at brennevin hadde blitt båret gjennom studerkammeret til presten og at det hadde blitt solgt brennevin til samer og bumenn etter prekenen. Ingen vitner hadde derimot sett noen gå fra prestegården i beruset tilstand og dermed ble det ingen videre sak mot Johannes Rasch.

### Johannes' død og bokutgivelse
Johannes Rasch døde 8. februar 1744 Rørstad. Da de etterlatte gikk gjennom skuffene i hjemmet hans fant de et pent og lett leselig manuskript som Johannes selv hadde skrevet med den hensikt å få det trykt. På den tiden fantes det ikke noe trykkeri i Trondheim og det var langt til København. Å sende brev til og fra København ville vært dyrt og tatt lang tid. Johannes begynte også selv å dra på årene, så manuskriptet ble liggende utrykt.

De etterlatte sendte manuskriptet til biskopen i Trondheim, Fredrik Nannestad. Noen år senere fikk byen et trykkeri og da sørget biskopen for å få boken trykt i 1754. Den fikk tittelen «En kort og sandferdig Rejsebeskrivelse til og fra Guinea, sammenskreven af Hr. Johannes Rask, Fordums Præst paa Christiansborg». Biskopen skrev 50 sider med forord til boken der han bl.a. mente at boken vill tjene til "Forbedring og oppbyggelse i at kænde Guds Godhed, Visdom og Almagt i alle TIlfælde paa vor Vandring her i Verden". Denne boken var den første skildringen av den dansk-norske slavehandelen.

Boken var formet som en dagbok hvor han har notert både små og store begivenheter fra reisen til og fra Christiansborg og hverdagslivet på selve fortet. Boken inneholder også omfattende beskrivelser av de lokale floraer og faunaer der han sammenligner dem med tilsvarende i Danmark og Nordland. Rasch gjengir også detaljerte beskrivelser av levemåten og skikkene til de innfødte, samt en ordbok der mange av de innfødtes ord og uttrykk er oversatt til dansk.

## Referanser


## Eksterne lenker